CELEX: 52013PC0434
Language: lt
Date: 2013-06-11
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2011/77/ES dėl Sąjungos finansinės pagalbos suteikimo Airijai

|
			
		
		
		52013PC0434
		
			Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2011/77/ES dėl Sąjungos finansinės pagalbos suteikimo Airijai /* COM/2013/0434 final - 2013/0203 (NLE) */
			
				
		
		
			
			   	AIŠKINAMASIS MEMORANDUMAS
Airijos prašymu 2010 m. gruodžio
7 d. Taryba jai suteikė finansinę pagalbą
(Įgyvendinimo sprendimas 2011/77/ES) remdama griežtą ekonomikos ir
finansų reformų programą, kuria siekiama atkurti pasitikėjimą,
sudaryti sąlygas tvariam ekonomikos augimui atkurti ir apsaugoti Airijos,
euro zonos ir ES finansinį stabilumą.
Pagal Sprendimo 2011/77/ES 3 straipsnio 9
dalį Komisija kartu su TVF ir su ECB dešimtą kartą
peržiūrėjo Airijos valdžios institucijų pažangą
įgyvendinant sutartas priemones, taip pat sutartų priemonių
veiksmingumą ir jų ekonominį bei socialinį poveikį. 
Atsižvelgdama į vėliau gautą
informaciją Komisija siūlo pakeisti ekonominės politikos
sąlygas, kuriomis grindžiama pagalba. Komisijos nuomone, siūlomi
ekonominės politikos sąlygų pakeitimai yra būtini, norint
sklandžiai įgyvendinti programą ir pasiekti programos tikslus.
2013/0203 (NLE)
Pasiūlymas
TARYBOS ĮGYVENDINIMO SPRENDIMAS
kuriuo iš dalies keičiamas
Įgyvendinimo sprendimas 2011/77/ES dėl Sąjungos finansinės
pagalbos suteikimo Airijai
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, 
atsižvelgdama į 2010 m. gegužės
11 d. Tarybos reglamentą (ES) Nr. 407/2010, kuriuo nustatoma
Europos finansinės padėties stabilizavimo priemonė[1], ypač į jo 3
straipsnio 2 ir 7 dalis,
atsižvelgdama į Europos Komisijos
pasiūlymą,
kadangi:
(1)       Airijos prašymu Taryba jai
suteikė finansinę pagalbą (Įgyvendinimo sprendimas
2011/77/ES[2])
remdama griežtą ekonomikos ir finansų reformų programą,
kuria siekiama atkurti pasitikėjimą, sudaryti sąlygas tvariam
ekonomikos augimui atkurti ir apsaugoti Airijos, euro zonos ir Sąjungos
finansinį stabilumą;
(2)       pagal Įgyvendinimo
sprendimo 2011/77/ES 3 straipsnio 9 dalį Komisija kartu su
Tarptautiniu valiutos fondu (TVF) ir Europos Centriniu Banku (ECB) dešimtą
kartą peržiūrėjo Airijos valdžios institucijų pažangą
įgyvendinant sutartas priemones, taip pat sutartų priemonių
veiksmingumą ir jų ekonominį bei socialinį poveikį;
(3)       tikimasi, kad, Europos
Parlamentui ir Tarybai pasiekus politinį susitarimą, netrukus bus
priimtas teisės aktas, kuriuo sukuriamas bendras priežiūros
mechanizmas (BPM). Atsižvelgiant į tai, kitas ES masto bankų
testavimas nepalankiausiomis sąlygomis padedant Europos
bankininkystės institucijai (EBI) nebus atliekamas 2013 m., kaip
tikėtasi anksčiau; 
(4)       todėl, rengdamasi
testavimui nepalankiausiomis sąlygomis, kuris bus atliekamas
įsigaliojus BPM, taip pat siekdama: i) atlikti prasmingą
diagnostiką prieš baigiantis programai ir ii) užtikrinti kuo didesnį
skirtingų vertinimų nuoseklumą, Airija iki 2013 m. pabaigos
turėtų imtis tam tikrų priežiūros priemonių,
įskaitant išankstinį išsamų balansų vertinimą;  
(5)       Airija dar kartą
patvirtino savo įsipareigojimą vietos valdžios institucijų
atsakomybę už vandens sektorių nedelsiant perduoti nacionalinei
viešajai paslaugų įmonei ir įvesti mokesčius už
vandenį namų ūkiams. Airija padarė nemenką
pažangą vykdydama vandens sektoriaus reformą, be kita ko,
priėmė teisės aktus, įsteigė įmonę „Irish
Water“ ir užbaigė pereinamojo proceso veiklos etapus. Dėl
techninių priežasčių mokesčių už vandenį
namų ūkiams įvedimo atidėjimas iki 2014 m.
būtų pateisinamas ir nestabdytų viso reformos proceso;
(6)       atsižvelgiant į šiuos
pokyčius ir aplinkybes, Įgyvendinimo sprendimas 2011/77/ES
turėtų būti iš dalies pakeistas,
PRIĖMĖ ŠĮ
SPRENDIMĄ: 
1 straipsnis
Įgyvendinimo sprendimo 2011/77/ES
3 straipsnio 10 dalis iš dalies keičiama taip:
1) a punktas pakeičiamas taip:
„a) pagal metodiką, dėl kurios turi
būti susitarta iki 2013 m. liepos mėn. pabaigos, užbaigia
išankstinį balansų vertinimą prieš baigiantis programai,
rengdamasi testavimui nepalankiausiomis sąlygomis, kuris bus atliekamas
pagal naująją ES metodiką.“
2)  pridedamas šis punktas:
„c) praneša Komisijai apie įmonės „Irish
Water“ finansavimo modelį ir paskelbia galutinį mokesčių už
vandenį namų ūkiams įvedimo 2014 m.
ketvirtąjį ketvirtį tvarkaraštį.“ 
2 straipsnis
Šis sprendimas
skirtas Airijai. 
3 straipsnis
Šis sprendimas
skelbiamas Europos Sąjungos oficialiajame leidinyje. 
Priimta Briuselyje
                                                                       Tarybos
vardu
                                                                       Pirmininkas
[1]               OL L 118,
2010 5 12, p. 1.
[2]               OL L 30, 2011 2 4, p. 34.